Jelaskan Daging carita dari I Truna Tua dalam bahasa bali

Ada tuturan satua anak truna tua, ya anak ja mulan ngelah tur jemet pesan koné ya maabian-abianan. Di kubuné ngaé koné ya tataman bunga-bungaan misi telaga mapancoran, yéhné ning pesan. Asri pesan koné tatamané I Truna Tua, punyan bungané sedeng nedenga mabunga tur boné miik malimpugan, nganti nganteg ka kadewatan, koné bon bungané.

Jani kacrita, watek dadariné di suargan, mapaitungan ajaka timpalné lakar tuun kayeh di tamané I Truna Tua. Ngandika dadariné ané paling duura, ané madan dadari Suprabha.

“Adi-adi pada ajak makejang dong aeng ja miik bon bungané I Truna Tua, jalan ja kema kayeh nyanan petengé lan.” Kéto abetné dadari Suprabha, nyak koné pada timpalné lakar kayeh kema.

Kacrita suba peteng, tuun lantas dadariné makejang ngojog tatamané I Truna Tua, ditu lantas kayeh ajaka makejang. Suud pada kayeh, lantas ngalap bunga. Suba pada med malali-lali ditu, makaburbur koné makeber mantuk ka kadewatan. Kadung demen dadariné kayeh di tatamané I Truna Tua, teka sabilang peteng koné kema makayeh. Suud kayeh ngalap bunga koné lantas ajaka makejang. Jani kacrita I Truna Tua, wireh sapeteng-peteng bungané ilang, lantas intipa koné, mengkeb ya di betén di samping kubuné. Kacrita suba tengah lemeng, tingalina lantas dadari paceburbur ajaka papitu, ngojog di talagané. Ditu koné dadariné pada kayeh, ngelus panganggo, engsu-engsutanga di punyan bungané, lantas kayeh di pancorané.

“Beh nenenan nengalih bungané sai-sai lesag bana. Bakal kilit ja bajuné abesik, bakal engkebang, kenken ya lakara.” Kéto kenehné I Truna Tua, lantas kilita bajun dadariné abesik aji joan. Lantas engkebanga di glebegné anggona dasar padi. Ojoga koné bajun dadariné Suprabha né bakatanga.

Jani kacrita, dadariné suba pada suud kayeh, lantas pada nyaluk baju. Nu koné dadari Suprabha dogen kileng-kileng ngalih-alihin baju. Wireh makelo suba antianga dadari Suprabha tekén timpalné, tusing masi bakatanga bajuné, lantas kalaina dadari Suprabha ajaka makejang mantuk ka kadewatan. Nu koné dadari Suprabha padidian ditu ngalih-alihin bajuné.

“Dong nyen sih ngengkebang bajun tiangé, dong uliang ja apang tiang nyidayang mulih.” Kéto abetné dadari Suprabha, tampi tani tawanga koné tekén I Truna Tua, lantas ya gending-gending.

“Nah né apa ada anak”, keto abetné dadari Suprabha.

“Jro né ngengkebang bajun tiangé nggih, uliang ja, baang tiang ngodalang."

Masaut lantas I Truna Tua ngawé tandruh. “Dados mriki ragané nakonang baju ka kubun tiangé. Raga istri bin paragayan lantas, kené peteng.”

Masaut dadari Suprabha, “Tiang dadari uli suargan, i tunian ajak liu ja tiang mriki, kalaina ya suba tekén timpal tiangé, kené bajun tiangé ilang, kénkénang tiang makeber. Jro né ngambil bajun tiangé nggih, dong uliang ja nika, nyanan silurin ja nika aji mas ambul sendiné, yan aji pipis, nyanan abaanga ja nika mai.”

Masaut I Truna Tua. “Tiang tusing ngengkebang baju, apa nyen uliang tiang.” Kéto abetné I Truna Tua, masih pituiyanga tekén dadari Suprabha. I Truna Tua kereng masih tusing ngaku, kanti suba das lemah koné nu dogen makecantean, lantas lemesina koné dadariné nagih anggona kurenan, tekén I Truna Tua, kéné koné abetné.

“Sapuniki ja suba, ragané masih tusing nyidaang mantuk ka suargan, ban bajun ragané ical, driki ja suba ragané bareng nemu suka duka ajak tiang, bawakné ragané lakar anggon tiang kurenan.” Kéto abetné I Truna Tua. Kablet koné dadari Suprabha suba tusing ngelah itungan, nyak lantas dadari Suprabha makurenan tekén I Truna Tua.

Nah suba koné makurenan, nyumingkinang koné jemetné I Truna Tua maabian. Sabilang semengan ka abian koné ya, tengai tepet mara koné teka. I Suprabha ja seleg pesan koné ngayahin I Truna Tua. Makalah dogen kurenané ka abian, nyemak koné ya padi akatih di glebegné, ento koné jakana, dadi suba nasi akus-kusan. Sai-sai koné i Suprabha nyakan padi akatih-akatih, ngon koné I Truna Tua ban kurenané tusing taén nebuk ngalesung dadi sai-sai nepukin nasi asokasi-asokasi. Delokina padiné di glebegné, tileh koné nu, ané telah tusing lebian tekén akatih. Kacrita suba koné makelo makurenan, ngelah koné I Suprabha panak tatelu luh-luh. Né paling keliha madan Ni Wayan Sekar, adiné Ni Madé Bunga, ané paling cerika madan koné Ni Nyoman Ratna.

Gelising satua, sedek dina anu, semengan sedekan I Suprabha nongosin jakan, makita koné ya masakit basang. Dadi nujuang koné kurenané dogen jumah, pianakné makatatelu tusing ada, yan ija koné lakuna malali, kurenané lantas kaukina tondena nongosin jakané.

“Bapanne-bapané, tongosin ja jakané akejep, icang makita masakit basang. Nyanan da nyen ungkab-ungkabina.” Nyak koné ané muani nongosin jakan ané luh pesuan koné lantas.

“Né kené masih dadi tusing baanga ngungkabin jakané, tegarang ja bakal ungkabin, apa ya misi.” Kéto keneh né I Truna Tua lantas ungkabanga koné jakané. Nota lantas padi tuah akatih, misi kuskusané.

“Beh né kené né. Padi akatih-akatih jakana sai-sai, beneh ya tusing taen nebuk.” Kéto abetné I Truna Tua, buin lantas tekepina jakané. né suba koné keto, teka lantas I Suprabha, ia lantas buin nongosin jakané. Dening maan ungkabina tekén I Truna Tua jakané, apa tusing lebeng-lebeng. Punah koné suba, tileh padiné tusing nyak dadi nasi. Matakon lantas I Suprabha tekén kurenané.